Tilawin-nni n lexla mi d-fukent akk azemmur winna akk ara leqḍent i lqaɛa d amenzu ad tawint akk ɣer yeɣzer ssbeḥ zik , tadanin n ccix ad refdent iqecwalen ad ruḥent ɣer yeɣzer bac ad ḥellint nnuba, ad t-id-rekḍent ad t-id-awint mi d-wwḍent s axxam ad as tefkent i temɣart ad t-tejmeɛ iman-is. Asmi ara selken akk azemmur i lehna timir ayen yugaren akk uneggaru timir ad t-awin yifellaḥen ɣer lemɛinesra ad t-id zḍen, ad t-id-awin ad t-tejmeɛ akk temɣart. D tamɣart ara t-ijemɛen akk deg cbula. Icbula ad welqen akk d zzit ṭwiqan d icbula s ufella n ṭwiqan nni d ikufan n yirden d temẓin, tiɣimit, adaynin d izgaren. Tiɣimit-nni ad sersen ikufan, d tazart, d nneɛma, d aḥbac, aseqqi nsen d aḥbac d ibawen kullec dayen id newwi i tmurt i ntett. Mi fukent timir yewweḍ-d akk zzit nni s axxam, nneɛma-nni temɣi akk imir igran-nni n nneɛma d yirden mɣin akk ad yekkumaṣi timir cher n yebrir yḥemmu lḥal ad ttruḥunt imir tlawin ad ssusuyent. Mi d-kkrent ssbeḥ ad d-kkrent tadanin n ccix ad ruḥent ɣer tala ad ččarent isugam n waman ɣer tsebbalin n waman, ad ččarent akk, ad ḥersent leɣbar, ad ḥersent i tɣeṭṭen, i wulli, i yezgaren. Tamɣart tessaweḍ-asent-id taɣeddiwt ad tt-cerwent akk ad tt-heggint i tmeddit. Mi d-wwḍent, ad tɛeddi temɣart-nni tin i iǧehden tsewway imensi i teslatin-is ad ffɣent ɣer lexla ad ssusint, mi iɛedda yiger-nni i wawsay, ad kkumaṣint imir s ufus ad fersent igran ad ttḍeggirent ɣer leryuf ad yeqqar d lqerḍ i yezgaren. Mi d-yeḥder fukent afras-nni, ibawen-nni wwan-d akked tjilbant, mi d-kkrent ssbeḥ, ad teddu temɣart i lbaraka ad d-tessencel ibawen ad d-teččar i teslatin-is snat n tcekkarin tlata akken llan deg uxxam d lwacul, tilawin-nni ad tent-id-awint ad d-awwḍent timir ad ɛeddint ad ssefrurint ibawen, ad sewwent teslatin-is tanalt, ad d-teṭṭef temɣart-nni i lbaraka ad d-ɛemmer seksu ad d-ɛemmer ibawen ad asen-ternu litra n zzit, ad ččent, ur yelli waṭṭan, d ṣṣeḥa, ǧehdent, kullec.